पाएं अपने शहर की ताज़ा ख़बरें और फ्री ई-पेपरडाउनलोड करें
अफवाहों के चलते जिले में वैक्सीनेशन की रफ्तार धीमी हो गई है। जिसे विभागीय अफसर भी स्वीकार कर रहे हैं। इसका अंदाजा इसी से लगा सकते हैं कि 2 दिन में 18 से 44 साल के सिर्फ 792 लोग ही टीका लगाने पहुंचे। जिले में 16 जनवरी से अब तक एक लाख 68 हजार 613 लोगों को पहला डोज लग चुका है।
जिसमें 18 से 44 साल के सिर्फ 9 हजार 429 ही हैं। जबकि 45 से 60 साल व इससे ज्यादा उम्र के एक लाख 59 हजार 184 लोग शामिल हैं। स्वास्थ्य विभाग अब ब्लॉकवार लक्ष्य तय नहीं कर रहा है। दरअसल 2 मई को 2 हजार 745 लोगों को टीका लगाने लक्ष्य रखा था लेकिन 464 ही पहुंचे। वहीं 3 मई को 2 मई से भी कम 428 लोग ही पहुंचे। बालोद व डौंडी लोहारा ब्लॉक में सिर्फ 30-30, डौंडी में 89, गुंडरदेही में 103 और गुरूर ब्लॉक में 174 लोगों ने ही वैक्सीनेशन केंद्रों में पहुंचकर टीका लगवाया। प्रशासनिक अफसरों को गांव में पहुंचकर समझाइश देने की नौबत आ रही है। जबकि बुजुर्ग स्वेच्छा से केंद्र पहुंचे थे। टीका लगवाएंगे तभी तो कोरोना को हरा पाएंगे.. यह सब जानने के बाद भी युवा वर्ग टीका लगाने आगे नहीं आ रहे हैं।
पर्याप्त डोज मिलने का इंतजार, चुनौती बरकरार
पहली चुनौती: दूसरी डोज लगाना- पहली डोज लगवाने वाले एक लाख 68 हजार 613 लोगों में से सिर्फ 25 हजार 371 को दूसरा डोज लग पाया है। एक लाख 43 हजार लोग अभी भी बचे है।
दूसरी चुनौती: शासन की गाइडलाइन- 18 वर्ष से अधिक उम्र वाले 3 लाख से ज्यादा है। प्रत्येक ब्लॉक में 800-800 डोज भेजी गई है। अंत्योदय राशनकार्ड के हिसाब से टीका लगाने शासन ने निर्देश दिए हैं। उसी हिसाब से टीका लगाया जा रहा है।
दो डोज लगने के बाद इन्हें कोरोना तो हुआ बावजूद घर पर रहकर जीत गए जंग
टीके को लेकर यह सिर्फ अफवाह है, सच्चाई नहीं जानें पूरा सच क्या है
1. तबीयत खराब हो जाएगी
हकीकत- जिस जगह पर इंजेक्शन लगेगी, वहां पर हल्का दर्द या किसी-किसी को बुखार हो सकता है लेकिन घबराने की बात नहीं है। यह एक दो दिन में अपने आप ठीक हो जाता है।
2. गंभीर स्थिति हो जाएगी
हकीकत- टीका लगने के बाद कई लोगों को बुखार आया, दर्द भी हुआ लेकिन एक दिन आराम के बाद सब ठीक भी हो गए। अब तक जितने को टीके लगे है, उनमें अधिकांश सुरक्षित है।
3. कई लोगों की मौत हो चुकी
हकीकत- ऐसा सोशल मीडिया में चल रहा, जो अफवाह है, अब तक विभाग ने टीका लगने के बाद कोई मौत की पुष्टि नहीं की है।
टीका लगवाने वाले 1.68 लाख लोग सुरक्षित
सीएमएचओ डॉ. जेपी मेश्राम, जिला टीकाकरण अधिकारी डॉ. शिरीष सोनी ने बताया कि जिले के एक लाख 68 हजार से ज्यादा लोगों को पहली डोज लग चुकी है। सभी सुरक्षित है। इसमें कुछ ऐसे भी है, जिनको कोरोना तो हुआ लेकिन अस्पताल जाना नहीं पड़ा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn